Diari Oficial de la Generalitat Valenciana


Sumari del DOGV 5143, del 25-11-2005 (2005/12699)

Resolución de 8 de novembre de 2005, de la directora general de Justícia, per la qual es disposa l'obertura del període d'informació pública sobre la creació del Col·legi Oficial de Pedagogs i Psicopedagogs de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5143

Data del DOGV
:   25-11-2005

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/12820


Organisme emissor
:   Conselleria de Justícia, Interior i Administracions Públiques

Tipus de document
:   Anunci

Resolució de 8 de novembre de 2005, de la directora general de Justícia, per la qual es disposa l'obertura del període d'informació pública sobre la creació del Col·legi Oficial de Pedagogs i Psicopedagogs de la Comunitat Valenciana. [2005/12715]
  
En data 25 de maig de 2005, l'Associació Procol·legi Oficial de Pedagogs i Psicopedagogs de la Comunitat Valenciana va acordar iniciar els tràmits oportuns per a la creació del Col·legi Oficial de Pedagogs i Psicopedagogs de la Comunitat Valenciana, i per a això va formular, a través del seu president, el Sr. Enrique Castillejo y Gómez, la corresponent petició de creació de tal Col·legi, com a corporació de dret públic, amb personalitat jurídica pròpia i plena capacitat per al compliment dels seus fins.
  
Respecte d'això, ha d'assenyalar-se que la Constitució Espanyola, en l'article 149.1.18, reserva a l'Estat la competència sobre les bases del Règim Jurídic de les Administracions Públiques, i en l'article 36 preveu que la Llei regularà les peculiaritats pròpies del règim jurídic dels col·legis professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució, i es va aprovar, en l'exercici d'aquestes competències, la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual disposa que la creació de col·legis professionals, amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà mitjançant una llei de la Generalitat, amb audiència prèvia dels col·legis professionals existents que puguen estar afectats.
  
L'article 27 de la Constitució Espanyola estableix que tots tenen dret a l'educació, i que els pedagogs i psicopedagogs professionals estan qualificats per a exercir funcions necessàries per al desenvolupament d'aquest dret, sense perjudiic de les competències d'altres col·lectius, tenint en compte que l'orientació educativa i professional és un dels factors que afavoreixen la qualitat i millora de l'ensenyamnet, a què els poders públics han de prestar una atenció prioritària, i garantir a tots els alumnes el dret que la seua dedicació i esforç siguen valorats i reconeguts amb objectivitat i a rebre orientació educativa i professional. No obstant, encara lligada en els seus orígens a la docència, des de fa uns anys la professió dels pedagogs es desenvolupa no sols en el camp educatiu, sinó també en multitud d'àmbits com la Sanitat, l'àmbit de la formació per al Treball i en el Treball, en l'Assistència Social, la Cultura, l'Àmbit Judicial, i els Mitjans de Comunicació, entre altres
  
La creació del Col·legi Oficial de Pedagogs i Psicopedagogs de la Comunitat Valenciana respon, per tant, des del punt de vista de l'interés públic, a la necessitat de regulació de les tasques a exercir pels professionals afectats per la creació del Col·legi, que poden tindre rellevància social i interés general. Així mateix, la creació de tal Col·legi Professional també persegueix, a més d'ordenar l'exercici de la professió, mitjançant l'establiment de criteris deontològics, dotar un ampli col·lectiu de professionals d'una organització adequada, capaç de vetlar per la defensa dels seus interessos.
  
La petició formulada, junta amb la documentació que la complementa, inclou els aspectes exigits per l'article 9.5 del Decret 4/2002, de 8 de gener, del Govern Valencià. A saber: la denominació que es pretén donar al Col·legi és la de ?Col·legi Oficial de Pedagogs i Psicopedagogs de la Comunitat Valenciana- i el seu àmbit territorial, el de la Comunitat Valenciana.
  
Quant a la titulació exigible als professionals per a la seua integració en aquest, el Reial Decret 915/1992, de 17 de juliol, estableix el títol universitari de llicenciat en Pedagogia i les directrius generals pròpies dels plans d'estudis conduents a la seua obtenció, i el Reial Decret 916/1992, de 17 de juliol, que estableix el títol universitari de llicenciat en Psicopedagogia i les directrius generals pròpies dels plans d'estudis conduents a la seua obtenció. També s'admetran, com a títols habilitants per a sol·licitar la integració en aquest Col·legi, la llicenciatura en Filosofia i Lletres (seccions Pedagogia i Educació) i la llicenciatura en Filosofia i Ciències de l'Educació.
  
Quant al procediment, aportada la documentació que es desprén del seu article 9, l'article 10.2 de l'esmentat Decret 4/2002 exigeix que la petició de creació d'un col·legi professional se sotmeta a informació pública, mitjançant publicació en el Diari Oficial de la Generalitat Valenciana de resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Oficial de Pedagogs i Psicopedagogs de la Comunitat Valenciana, que recull els aspectes més significatius dels previstos en l'article 9.5 d'aquest Decret.
  
Per tot allò que s'ha exposat, fent ús de la competència i facultats atribuïdes pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, i en compliment del que preveu l'article 10.2 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini de 30 dies, la petició de creació del Col·legi Oficial de Pedagogs i Psicopedagogs de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat Col·legi, formulen les al·legacions que estimen pertinents.
  
Segon
  
Les al·legacions, a què es fa referència en l'apartat anterior, es presentaran al Registre General d'aquesta Conselleria, siti al carrer de l'Historiador Chabàs, núm. 2 de València 46646, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.